Chubron. Chubron () — Oʻzbekiston Respublikasi Qashqadaryo viloyati Yakkabogʻ tumaniga qarashli shaharcha hisoblanadi. 2009-yil 13-martdagi Vazirlar Mahkamasining 68-sonli qaroriga asosan shaharcha maqomi berilgan. Etimologiyasi. Shaharchaning nomi "chub" va "ron" soʻzlarining birikishidan tarkib topgan. Xalq izohida chub + ron soʻzlari bu choʻp bilan mol, hoʻkizni haydovchi inson, yaʼni qoʻsh bilan yer haydovchi, qoʻsh haydab ekin ekuvchi shaxs, dehqon maʼnosida qoʻllanadi. Shu bilan birgalikda, turkiy urugʻlardan biri chubirgon, choʻbirgon, chubirgʻon, chuvurgʻon, chuvirgʻon nomli urugʻ qabilasi boʻlgan. Ayni shu etnonimning nomi xalq tilida qisqarib, soddalashgan shakli chubron koʻrinishida saqlanib qolgan va qishloq nomiga berilgan. Mazkur hudud yaqinida oʻxshash nomli Chuvurgʻon nomli qishloq mavjud. Joylashuvi. Chubron shaharchasi Qashqadaryo viloyati Yakkabogʻ tumanining markazida, Eski Yakkabogʻ va yangi Yakkabogʻ aholi punklari oraligʻida joylashgan. Shaharchaga eng yaqin hududlar Qayragʻoch va Ajrim shaharchalari hisoblanadi. Chubron shaharchasida 47-sonli maktab va bir necha doʻkonlar faoliyat yuritadi. Hududning asosiy qismi choʻl zonasida boʻlganligi uchun muhim obyektlar mavjud emas. Aholisi. 2016-yil 1-yanvardagi aholini roʻyxatga olish maʼlumotlariga koʻra, Chubron shaharchasida taxminan 2200 taga yaqin kishi istiqomat qilgan. 2013-yil 1-yanvarda bu koʻrsatkich 1964 nafarni tashkil etgan. Iqlimi. Chubron shaharchasining iqlimi keskin kontinental boʻlib, yanvar oyining oʻrtacha harorati −1 °C, eng past harorat esa −25 °C ga teng. Iyul oyining oʻrtacha harorati 28,5 °C, eng yuqori harorat 44 °C ni tashkil etadi. Shaharchada yillik oʻrtacha harorat 15 °C ga teng. Shaharcha hududi choʻl zonasida joylashgani sababli yozi jaziramali va issiq boʻladi.